Document ID: /roh_data/filtered/fineweb-2-filterrobots_roh.jsonl.gz/70966

Schluein Glion resta en 2. liga
- Dumengia, 12.6.2016, 11:22
L'Uniun sportiva Schluein Glion dat è la proxima stagiun en la segunda liga regiunala, quai malgrà la veritabla schlaffada en l’ultim gieu da la stagiun. Schluein Glion ha pers a chasa cunter Buchs cun 1:5.
La terrada ha però naginas consequenzas perquai che Rebstein il concurrent direct en il cumbat encunter la relegaziun ha medemamain pers. Rebstein stuì suttacumber a Cuera 97 cun 1:6. L'equipa da Cuera ch'era gia promovida per la secunda liga interregiunala ha pia salvà en l’ultim gieu l'autra equipa grischuna da la relegaziun.
Schluein Glion mitscha grazia a la fairness
Schluein Glion terminescha la stagiun sco 10avel sur il stritg, Rebstein sco 11avel cun tuttina blers puncts sin plaz 11 e sut il stritg. Decisiv per la rangaziun è en quest cas stà la statistica da cartas melnas e cotschnas. Schluein Glion ha giu in toc pli paucas. La fairness è pia sa pajada per ils Sursilvans ch'èn mitschads per la secunda giada ils ultims 3 onns mo pervia da quella statistica da la relegaziun.
-
1 Ballape regiunal: Bilantscha da la stagiun da Schluein Glion 4:59 min
da Sportissimo dals 12.06.2016
-
2 Ballape regiunal: Bilantscha da la stagiun da Cuira 2:25 min
da Sportissimo dals 12.06.2016
RR sportissimo 12:00